CELEX: 32020R2101
Language: hu
Date: 2020-12-15 00:00:00
Title: A Bizottság (EU) 2020/2101 végrehajtási rendelete (2020. december 15.) a kovaföld (diatomaföld) hatóanyagnak a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti jóváhagyása meghosszabbításáról, valamint az 540/2011/EU bizottsági végrehajtási rendelet mellékletének módosításáról (EGT-vonatkozású szöveg)

2020.12.16.   
               
               
                  HU
               
               
                  Az Európai Unió Hivatalos Lapja
               
               
                  L 425/79
               
            
         A BIZOTTSÁG (EU) 2020/2101 VÉGREHAJTÁSI RENDELETE
         (2020. december 15.)
         a kovaföld (diatomaföld) hatóanyagnak a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti jóváhagyása meghosszabbításáról, valamint az 540/2011/EU bizottsági végrehajtási rendelet mellékletének módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a növényvédő szerek forgalomba hozataláról, valamint a 79/117/EGK és a 91/414/EGK tanácsi irányelvek hatályon kívül helyezéséről szóló, 2009. október 21-i 1107/2009/EK európai parlamenti és tanácsi rendeletre (1) és különösen annak 20. cikke (1) bekezdésére,
         mivel:
         
                     (1)
                  
                  
                     A 2008/127/EK bizottsági irányelv (2) felvette a 91/414/EGK tanácsi irányelv (3) I. mellékletébe a kovaföld (diatomaföld) hatóanyagot.
                  
               
                     (2)
                  
                  
                     A 91/414/EGK irányelv I. mellékletében szereplő hatóanyagok az 1107/2009/EK rendelet értelmében jóváhagyott hatóanyagoknak tekintendők, és az 540/2011/EU bizottsági végrehajtási rendelet (4) mellékletének A. részében is fel vannak sorolva.
                  
               
                     (3)
                  
                  
                     A kovaföld (diatomaföld) hatóanyagnak az 540/2011/EU végrehajtási rendelet mellékletének A. részében megállapított jóváhagyása 2021. augusztus 31-én lejár.
                  
               
                     (4)
                  
                  
                     A 844/2012/EU bizottsági végrehajtási rendelet (5) 1. cikkének megfelelően és az említett cikkben előírt határidőn belül kérelmet nyújtottak be a kovaföld (diatomaföld) hatóanyag jóváhagyásának meghosszabbítása iránt.
                  
               
                     (5)
                  
                  
                     A kérelmező benyújtotta a 844/2012/EU végrehajtási rendelet 6. cikkének megfelelően előírt kiegészítő dokumentációt. A referens tagállam a kérelmet hiánytalannak találta.
                  
               
                     (6)
                  
                  
                     A referens tagállam a társreferens tagállammal konzultálva elkészítette a hosszabbítási kérelmet értékelő jelentést, és azt 2019. február 22-én benyújtotta az Európai Élelmiszerbiztonsági Hatósághoz (a továbbiakban: Hatóság) és a Bizottsághoz.
                  
               
                     (7)
                  
                  
                     A Hatóság közzétette a kiegészítő összefoglaló dokumentációt. A Hatóság észrevételezésre megküldte a hosszabbítási kérelmet értékelő jelentés tervezetét a kérelmezőknek és a tagállamoknak, és nyilvános konzultációt indított róla. A Hatóság a kapott észrevételeket továbbította a Bizottságnak.
                  
               
                     (8)
                  
                  
                     A Hatóság 2020. február 27-én eljuttatta a Bizottsághoz az arra vonatkozó következtetéseit (6), hogy a kovaföld (diatomaföld) várhatóan megfelel-e az 1107/2009/EK rendelet 4. cikkében előírt jóváhagyási kritériumoknak. A Bizottság 2020. május 19-én, illetve 2020. július 16-án benyújtotta a kovaföldre (diatomaföldre) vonatkozó eredeti meghosszabbítási jelentést és rendelettervezetet a Növények, Állatok, Élelmiszerek és Takarmányok Állandó Bizottságának.
                  
               
                     (9)
                  
                  
                     Az (EU) 2018/605 bizottsági rendelettel (7) bevezetett, az endokrin károsító tulajdonságok azonosítására szolgáló kritériumok tekintetében a Hatóság arra a következtetésre jutott, hogy a kovaföld (diatomaföld) nem felel meg ezeknek a kritériumoknak. Ezért a Bizottság szerint a kovaföld (diatomaföld) nem tekinthető endokrin károsító tulajdonságú anyagnak.
                  
               
                     (10)
                  
                  
                     A Bizottság felkérte a kérelmezőt, hogy nyújtsa be észrevételeit a Hatóság következtetéséről, valamint – a 844/2012/EU végrehajtási rendelet 14. cikke (1) bekezdése harmadik albekezdésének megfelelően – a hosszabbításra vonatkozó jelentésről. A kérelmező benyújtotta észrevételeit, és azokat a Bizottság alaposan megvizsgálta.
                  
               
                     (11)
                  
                  
                     Legalább egy, kovaföld (diatomaföld) hatóanyagot tartalmazó növényvédő szer egy vagy több reprezentatív felhasználása tekintetében megállapítást nyert, hogy az 1107/2009/EK rendelet 4. cikkében előírt jóváhagyási kritériumok teljesülnek.
                  
               
                     (12)
                  
                  
                     A kovaföld (diatomaföld) hatóanyag jóváhagyásának meghosszabbítására vonatkozó kockázatértékelés korlátozott számú reprezentatív használaton alapul, ez azonban nem korlátozza azon felhasználásokat, amelyek tekintetében a kovaföldet (diatomaföldet) tartalmazó növényvédő szerek engedélyezhetők.
                  
               
                     (13)
                  
                  
                     Ezért helyénvaló meghosszabbítani a kovaföld (diatomaföld) jóváhagyását.
                  
               
                     (14)
                  
                  
                     Az 1107/2009/EK rendelet 14. cikke (1) bekezdésének a rendelet 6. cikkével összefüggésben értelmezett rendelkezései alapján, valamint a jelenlegi tudományos és műszaki ismeretek fényében ugyanakkor bizonyos feltételek és korlátozások előírására van szükség.
                  
               
                     (15)
                  
                  
                     Az 540/2011/EU végrehajtási rendeletet ezért ennek megfelelően módosítani kell.
                  
               
                     (16)
                  
                  
                     Az (EU) 2020/1160 bizottsági végrehajtási rendelet (8)2021. augusztus 31-ig meghosszabbította a kovaföld (diatomaföld) jóváhagyási időtartamát, hogy a jóváhagyás meghosszabbítására irányuló eljárást a hatóanyag jóváhagyási időtartamának lejárta előtt le lehessen zárni. Mivel azonban a jóváhagyás meghosszabbításáról még a kiterjesztett jóváhagyási időszak lejárta előtt döntés született, ezt a rendeletet 2021. február 1-jétől kell alkalmazni.
                  
               
                     (17)
                  
                  
                     Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
                  
               ELFOGADTA EZT A RENDELETET:
         
            1. cikk
            A hatóanyag jóváhagyásának meghosszabbítása
            A kovaföld (diatomaföld) hatóanyag jóváhagyása az I. mellékletben foglaltaknak megfelelően meghosszabbításra kerül.
         
         
            2. cikk
            Az 540/2011/EU végrehajtási rendelet módosításai
            Az 540/2011/EU végrehajtási rendelet melléklete e rendelet II. mellékletének megfelelően módosul.
         
         
            3. cikk
            Hatálybalépés és az alkalmazás kezdőnapja
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            Ezt a rendeletet 2021. február 1-jétől kell alkalmazni.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. december 15-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 309., 2009.11.24., 1. o.
         
         
            (2)  A Bizottság 2008/127/EK irányelve (2008. december 18.) a 91/414/EGK tanácsi irányelv egyes hatóanyagok felvétele céljából történő módosításáról (HL L 344., 2008.12.20., 89. o.).
         
            (3)  A Tanács 91/414/EGK irányelve (1991. július 15.) a növényvédő szerek forgalomba hozataláról (HL L 230., 1991.8.19., 1. o.).
         
            (4)  A Bizottság 540/2011/EU végrehajtási rendelete (2011. május 25.) az 1107/2009/EK európai parlamenti és tanácsi rendeletnek a jóváhagyott hatóanyagok jegyzéke tekintetében történő végrehajtásáról (HL L 153., 2011.6.11., 1. o.).
         
            (5)  A Bizottság 844/2012/EU végrehajtási rendelete (2012. szeptember 18.) a hatóanyagok jóváhagyásának meghosszabbítására vonatkozó eljárás végrehajtásához szükséges rendelkezéseknek a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti megállapításáról (HL L 252., 2012.9.19., 26. o.).
         
            (6)  EFSA Journal 2020;18(3):6054, 14. o. Online elérhető a következő címen: www.efsa.europa.eu.
         
            (7)  A Bizottság (EU) 2018/605 rendelete (2018. április 19.) az 1107/2009/EK rendelet II. mellékletének az endokrin károsító tulajdonságok meghatározására szolgáló tudományos kritériumok megállapítása tekintetében történő módosításáról (HL L 101., 2018.4.20., 33. o.).
         
            (8)  A Bizottság (EU) 2020/1160 végrehajtási rendelete (2020. augusztus 5.) az 540/2011/EU végrehajtási rendeletnek az alumínium-ammónium-szulfát, az alumínium-szilikát, a vérliszt, a kalcium-karbonát, a szén-dioxid, a teafakivonat, a zsírsavak desztillációs maradéka, a C7–C20 zsírsavak, a fokhagymakivonat, a gibberellinsav, a gibberellinek, a hidrolizált fehérjék, a vas-szulfát, a kovaföld (diatomaföld), a növényi olajok/repceolaj, a kálium-hidrogén-karbonát, a kvarchomok, a halolaj, az állati vagy növényi eredetű szagriasztók/birkafaggyú, az egyenes láncú lepkeferomonok, a tebukonazol és a karbamid hatóanyagok jóváhagyási időtartamának meghosszabbítása tekintetében történő módosításáról (HL L 257., 2020.8.6., 29. o.)
      
      
         
            I. MELLÉKLET
            
                        Közhasználatú név, Azonosító szám
                     
                     
                        IUPAC-név
                     
                     
                        Tisztaság  (1)
                        
                     
                     
                        Jóváhagyás dátuma
                     
                     
                        Jóváhagyás lejárta
                     
                     
                        Egyedi rendelkezések
                     
                  
                        Kovaföld (diatomaföld)
                        CAS-szám: 61790-53-2
                        
                        CIPAC-szám: 647
                     
                     
                        A kovaföldnek nincs IUPAC-neve
                        Egyéb szinonimák:
                        Diatomaföld
                        Diatomit
                     
                     
                        1 000  g/kg
                        Legalább 800 g/kg amorf szilícium-dioxid-tartalom
                        A következő szennyeződés koncentrációja a technikai minőségű anyagban nem haladhatja meg a következő szinteket:
                        Kristályos szilícium-dioxid, melynek szemcsemérete 10 μm alatti: legfeljebb 1 g/kg
                     
                     
                        2021. február 1.
                     
                     
                        2036. január 31.
                     
                     
                        Az 1107/2009/EK rendelet 29. cikkének (6) bekezdésében említett egységes alapelvek érvényesítése érdekében figyelembe kell venni a kovaföld (diatomaföld) jóváhagyása érvényességének meghosszabbításával kapcsolatos jelentésben és különösen annak I. és II. függelékében található megállapításokat.
                        A tagállamoknak fokozott figyelmet kell fordítaniuk a szert kezelők védelmére, gondoskodva arról, hogy a használati feltételek között szerepeljen a megfelelő egyéni védőfelszerelés, különösen a légzésvédő eszköz használata és adott esetben más kockázatcsökkentő intézkedések alkalmazása.
                        Kizárólag beltéri használat megengedett. A tagállamok értékelik a hatóanyag zárt tárolókörnyezetekben történő használatán túli felhasználási módját annak megállapítása érdekében, hogy a felhasználás kiterjesztésére vonatkozó javaslat megfelel-e az 1107/2009/EK rendelet 29. cikke (1) bekezdésében foglalt követelményeknek és az 546/2011/EU bizottsági rendeletben  (2) meghatározott egységes alapelveknek. A felhasználási feltételek között adott esetben kockázatcsökkentő intézkedéseknek is szerepelniük kell.
                     
                  
               (1)  A hatóanyagok azonosításával és specifikációjával kapcsolatban további részletek a hosszabbításra vonatkozó jelentésben találhatók.
            
               (2)  A Bizottság 546/2011/EU rendelete (2011. június 10.) az 1107/2009/EK európai parlamenti és tanácsi rendeletnek a növényvédő szerek értékeléséhez és engedélyezéséhez használt egységes alapelvek tekintetében történő végrehajtásáról (HL L 155., 2011.6.11., 127. o.).
         
      
      
         
            II. MELLÉKLET
            Az 540/2011/EU végrehajtási rendelet melléklete a következőképpen módosul:
            
                        1.
                     
                     
                        az A. részben a kovaföldre (diatomaföldre) vonatkozó 236. bejegyzést el kell hagyni;
                     
                  
                        2.
                     
                     
                        a B. rész a következő bejegyzéssel egészül ki:
                        
                                    Bejegyzés száma
                                 
                                 
                                    Közhasználatú név, Azonosító szám
                                 
                                 
                                    IUPAC-név
                                 
                                 
                                    Tisztaság  (1)
                                    
                                 
                                 
                                    Jóváhagyás dátuma
                                 
                                 
                                    Jóváhagyás lejárta
                                 
                                 
                                    Egyedi rendelkezések
                                 
                              
                                    „143
                                 
                                 
                                    Kovaföld (diatomaföld)
                                    CAS-szám: 61790-53-2
                                    
                                    CIPAC-szám: 647
                                 
                                 
                                    A kovaföldnek nincs IUPAC-neve
                                    Egyéb szinonimák:
                                    Diatomaföld,
                                    Diatomit
                                 
                                 
                                    1 000  g/kg
                                    Legalább 800 g/kg amorf szilícium-dioxid-tartalom
                                    A következő szennyeződés toxikológiai szempontból aggályos, ezért koncentrációja a műszaki minőségű anyagban nem haladhatja meg a következő szintet:
                                    Kristályos szilícium-dioxid, melynek szemcsemérete 10 μm alatti: legfeljebb 1 g/kg
                                 
                                 
                                    2021. február 1.
                                 
                                 
                                    2036. január 31.
                                 
                                 
                                    Az 1107/2009/EK rendelet 29. cikkének (6) bekezdésében említett egységes alapelvek érvényesítése érdekében figyelembe kell venni a kovaföld (diatomaföld) jóváhagyása érvényességének meghosszabbításával kapcsolatos jelentésben és különösen annak I. és II. függelékében található megállapításokat.
                                    A tagállamoknak fokozott figyelmet kell fordítaniuk a szert kezelők védelmére, gondoskodva arról, hogy a használati feltételek között szerepeljen a megfelelő egyéni védőfelszerelés, különösen a légzésvédő eszköz használata és adott esetben más kockázatcsökkentő intézkedések alkalmazása.
                                    Kizárólag beltéri használat megengedett. A tagállamok értékelik a hatóanyag passzív adagolókban történő használatán túli felhasználási módját annak megállapítása érdekében, hogy a felhasználás kiterjesztésére vonatkozó javaslat megfelel-e az 1107/2009/EK rendelet 29. cikke (1) bekezdésében foglalt követelményeknek és az 546/2011/EU rendeletben meghatározott egységes alapelveknek. A felhasználási feltételek között adott esetben kockázatcsökkentő intézkedéseknek is szerepelniük kell.”
                                 
                              
                  
               (1)  A hatóanyagok azonosításával és specifikációjával kapcsolatban további részletek a hosszabbításra vonatkozó jelentésben találhatók.